Diari Oficial de la Generalitat Valenciana


Sumari del DOGV 8042, del 18-05-2017 (2017/4236)

RESOLUCIÓ de 15 de maig de 2017, del director general, per la qual es dóna publicitat a la modificació dels articles 2 i 4 dels estatuts socials.
-------------------------------------------------------------------------------------------------------------------------------------------------

### Dades del document

Número de DOGV
:   8042

Data del DOGV
:   18-05-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/4236


Data del document
:   15-05-2017

Organisme emissor
:   Valenciana d'Estratègies i Recursos per a la Sostenibilidad Ambiental, SA

Tipus de document
:   Resolució

Descriptors 

:   * Valenciana d'Aprofitament Energètic de Residus, SA
    * capital social
    * empresa pública
    * reglament intern
    * societat mercantil
    * legislació

RESOLUCIÓ de 15 de maig de 2017, del director general, per la qual es dóna publicitat a la modificació dels articles 2 i 4 dels estatuts socials.  
 [2017/4236]  
L'article 65 de la Llei 10/2015, de 29 de desembre, de mesures fiscals, de gestió administrativa i financera, i d'organització de la Generalitat, va introduir una nova disposició addicional dessetena en la Llei 1/2013, de 21 de maig, de mesures de reestructuració i racionalització del sector públic empresarial i fundacional de la Generalitat, en virtut de la qual els estatuts socials de les societats mercantils de la Generalitat a què es refereix l'article 156 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i les modificacions d'aquests, una vegada aprovats i inscrits en els registres corresponents, han de publicar-se en el Diari Oficial de la Generalitat Valenciana, tot això sense perjudici del que preveu la normativa en matèria de transparència.  
El Consell, reunit en Junta General d'Accionistes amb caràcter universal de la mercantil VAERSA, Valenciana d'Aprofitament Energètic de Residus, SA, en sessió celebrada en data 3 de febrer de 2017, va aprovar la modificació dels articles 2 i 4 dels estatuts socials de VAERSA. Aquest acord va ser elevat a escriptura pública en data 10 d'abril de 2017 davant del notari de València José Alicarte Domingo, amb el número 957 del seu protocol, i posteriorment inscrit en data 9 de maig de 2017 en el Registre Mercantil de València.  
Així doncs, a l'efecte de complir el que estableix la disposició addicional dessetena de la referida Llei 1/2013, es transcriu a continuació la modificació dels articles 2 i 4 dels estatuts socials de la mercantil VAERSA, Valenciana d'Aprofitament Energètic de Residus, SA:  
  
Modificació dels articles 2 i 4 dels estatuts de la mercantil VAERSA, Valenciana d'Aprofitament Energètic de Residus, SA  
  
Article 2. La societat tindrà com a objecte:  
1. La construcció d'infraestructures destinades a I'emmagatzematge, valoració o eliminació de qualsevol tipus de residus, així com la seua gestió, arreplega, transport, emmagatzematge, depòsit, tractament, reciclatge, transformació i eliminació, la comercialització i venda dels productes resultants, així com la regeneració de sòls contaminats. La realització d'actuacions destinades a la prevenció i minimització de residus, activitats de gestió d'envasos i residus d'envasos i de residus d'aparells elèctrics i electrònics, la realització i implantació d'actuacions de sensibilització per al foment del reciclatge de residus, promoure i implantar bones pràctiques mediambientals als efectes de la valoració de qualsevol tipologia de residus, elaboració de compost, arreplega de restes de poda agrícola i massa forestal, aprofitament de matèria orgànica destinada al reciclatge, experimentació i investigació en matèria de reciclatge sols o conjuntament en qualsevol entitat, el foment de la retornada dels envasos i la reutilització. Així mateix, participar en campanyes de divulgació d'hàbits mediambientals ecològics i alimentaris saludables i plans de consum d'aliments sans, especialment ecològics, i de promoció del consum de fruites i hortalisses, aliments ecològics, artesans i productes forestals autòctons. La intervenció en processos agroalimentaris i en la distribució de productes agroalimentaris o forestals, intervenint en l'elaboració, transformació i la logística; sol·licitar ser autoritzat en processos de concessió d'ajudes i de participació en campanyes públiques i en la distribució i subministrament de productes entre la ciutadania, escoles, centres sanitaris, socials, especialment la infància i els majors. Participar en campanyes, especialment d'emergència, que requerisca o assigne qualsevol entitat pública radicada en territori valencià, i en el seguiment, avaluació, publicitat o mesures d'acompanyament.  
  
2. La protecció, conservació, manteniment, vigilància, millora, recuperació, rehabilitació, investigació i gestió necessària per al manteniment de les condicions ambientals de qualsevol espai natural, siga legalment protegit o no, així com de pedreres, graveres i altres explotacions d'àrids, riberes, marges, llits i conques fluvials, litorals i llits marins, pastius, masses arbòries, muntanyes i terrenys forestals, i en general, de qualsevol espai o bé susceptible de protecció o tractament pels valors ambientals que continga.  
3. La protecció, conservació, manteniment, vigilància, millora, recuperació i repoblació de la flora i fauna. La participació en campanyes de lluita contra plagues forestals o agràries.  
4. La gestió, vigilància, aprofitament, i regeneració de muntanyes i la resta de recursos forestals; la protecció hidrològica de marges, riberes i conques; la protecció, recàrrega i regeneració d'aqüífers i rius; la depuració i el sanejament de les aigües, i la protecció, tractament i regeneració de sòls.  
5. L'experimentació, investigació i seguiment de tècniques i coneixements relatius a la prevenció dels efectes del canvi climàtic, a qualsevol forma de contaminació atmosfèrica, i si pertoca, la comercialització i venda d'aquestes tècniques i coneixements; la protecció, conservació, millora, recuperació, investigació i gestió necessària per al manteniment i regeneració de les condicions ambientals atmosfèriques.  
  
6. La realització d'estudis d'impacte ambiental, execució d'aquests i vigilància de les mesures correctores o de les condicions ambientals.  
  
7. La realització de qualsevol tipus de tasques en relació amb la consultoria, implantació i manteniment de sistemes de gestió de la qualitat i excel·lència empresarial, sistemes de gestió ambientals, sistemes i models d'eficiència energètica, així com la realització d'auditories externes a fi d'evidenciar el compliment pels esmentats sistemes de la normativa establida en el marc de referència corresponent.  
  
8. La realització d'activitats destinades a la detecció i prevenció de catàstrofes mediambientals (incendis, inundacions, etc.), l'extinció d'incendis i la restauració paisatgística, així com activitats d'investigació i divulgació en la matèria.  
9. L'elaboració d'estudis, treballs i dictàmens, així com l'organització de cursos, xarrades, jornades, conferències, taules redones, activitats de divulgació, educació, difusió o ensenyament en matèries relacionades amb l'objecte social.  
10. Gestió i protecció de recursos hídrics, construcció i explotació d'infraestructures hidràuliques, modernització de regadius, reutilització i estalvi de l'aigua, així com activitats destinades al control i protecció de la qualitat de l'aigua, incloent-hi la presa de mostres i estudi analític (físic, químic i microbiològic) de les aigües d'abastiment litorals, continentals i abocaments per a la determinació de la seua qualitat, i la realització dels estudis i investigacions necessaris, així com les experimentacions, assajos, aplicacions i divulgació necessària per a la millora i manteniment de la qualitat de les aigües.  
  
11. La realització d'obres de construcció civil, serveis i tasques forestals, agropecuàries i silvícoles, restauració d'espais mediambientals, tractament, distribució i venda de residus forestals, agrícoles, industrials o de qualsevol altre tipus, susceptibles d'aprofitament energètic.  
12. Construcció i gestió d'infraestructures agràries i ramaderes, explotacions agropecuàries, exercici d'activitats relacionades amb la millora de l'entorn rural, optimització de regadius, sostenibilitat i biomassa, així com les activitats encaminades a l'optimització dels recursos naturals i la investigació, experimentació, capacitació i transferència de tecnologia.  
13. L'ordenació, desenvolupament, protecció i millora de les produccions agrícoles, ramaderes i pesqueres, així com la formació i capacitació professional marítima i pesquera.  
14. La realització d'activitats relatives a l'ordenació del territori i el litoral, així com la gestió de les polítiques de paisatge.  
15. La realització de qualsevol tipus d'actuacions destinades a millorar la qualitat de vida a les zones rurals, elaboració d'estratègies per a desenvolupar-les, així com qualsevol tipus d'activitats destinades a la modernització del sector pesquer i agroalimentari.  
16. El finançament de la construcció o explotació de les infraestructures i de la resta d'actuacions que siguen objecte d'encàrrec.  
17. La realització de subministraments, serveis i obres complementàries o accessòries a les esmentades adés.  
18. L'arrendament i subarrendament de qualsevol tipus de béns mobles i immobles relacionats amb l'objecte social de l'empresa.  
En tot allò que calga, les activitats assenyalades més amunt podran ser executades a través dels professionals oportuns amb títol oficial.  
  
Les activitats integrants de l'objecte social podran ser portades a terme totalment o parcialment, de manera indirecta, per mitjà de la titularitat d'accions o de participacions en societats amb objecte idèntic o anàleg.  
  
Article 4. La societat es va constituir per temps indefinit i va començar les seues operacions el dia de l'atorgament de l'escriptura de constitució  
La societat es configura com una empresa integrada en el sector públic de la Generalitat, de conformitat amb el que estableixen els articles 2.3 i 156 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i tindrà la consideració de mitjà propi personificat i servei tècnic de la Generalitat, de les entitats que integren l'Administració local, i de les restants entitats del sector públic dependents d'elles, centres adscrits i els poders adjudicadors que d'ells depenen sempre que es complisquen els requisits que s'estableixen en l'article 12 de la Directiva 2014/24/UE, del Parlament Europeu i del Consell, de 26 de febrer de 2014, i en la norma que la trasllade a l'ordenament intern estatal.  
  
Els encàrrecs o qualsevol tipus de servei que es puguen conferir a la societat per part de totes les entitats esmentades anteriorment seran les previstes en l'article 4.1 del Reial decret legislatiu 3/2011, de 14 de novembre, pel qual s'aprova el text refós de la Llei de contractes del sector públic, o norma que la substituïsca, i quedaran excloses del seu àmbit d'aplicació. Aquest règim determina la impossibilitat de participar en les licitacions públiques de contractes a què fa referència el citat reial decret legislatiu, convocades per les entitats de què la societat siga mitjà propi, sense perjudici que, quan no hi concórrega cap licitador, puga encarregar-se'ls l'execució de la prestació objecte d'aquestes. Podrà participar en activitats que suposen arreplegar o sol·licitar ajudes i subvencions de qualsevol tipus o ajudar als ens públics en tasques de repartiment i aplicació de campanyes públiques de qualsevol tipus i de promoció, subministrament o distribució de productes agraris, forestals, ecològics, reciclats.  
La societat queda sotmesa a la Llei de contractes del sector públic en els termes que siguen procedents d'acord amb la seua naturalesa, i el tipus i quantia dels contractes que subscriga.  
  
València, 15 de maig de 2017.- El director general: Vicent Garcia i Llorens.